DIRETTIVA TAL-KUMMISSJONI 2008/39/KE
tas-6 ta’ Marzu 2008
li temenda d-Direttiva 2002/72/KE dwar materjali u oġġetti tal-plastik maħsuba sabiex jiġu f’kuntatt ma’ oġġetti ta’ l-ikel
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1935/2004 tal-Parlament Ewropew u tal-Kunsill tas-27 ta’ Ottubru 2004 dwar materjali u oġġetti maħsuba sabiex jiġu f’kuntatt ma’ oġġetti ta’ l-ikel u li jħassar id-Direttivi 80/590/KEE u 89/109/KEE (1), u b’mod partikolari l-Artikolu 5(2) tiegħu,
Billi:
(1)
Id-Direttiva tal-Kummissjoni 2002/72/KE (2) hija Direttiva speċifika skond it-tifsira tar-Regolament ta’ qafas (KE) Nru 1935/2004 u tarmonizza r-regoli dwar l-awtorizzazzjoni tal-materjali u l-oġġetti tal-plastik maħsuba biex jiġu f’kuntatt ma’ l-ikel.
(2)
Id-Direttiva 2002/72/KE tistabbilixxi lista ta’ sustanzi awtorizzati għall-manifattura ta’ dawn il-materjali u l-oġġetti, b’mod partikolari addittivi u monomeri, ir-restrizzjonijiet fuq l-użu tagħhom, kif ukoll regoli dwar l-ittikkettjar u l-informazzjoni li għandha tingħata lill-konsumaturi jew lill-industrija ta’ l-ikel dwar l-użu korrett ta’ dawn il-materjali u l-oġġetti.
(3)
Il-lista kurrenti ta’ addittivi li tinsab fid-Direttiva 2002/72/KE mhijiex waħda kompluta minħabba li ma fihiex is-sustanzi kollha li bħalissa huma aċċettati fi Stat Membru wieħed jew aktar.
(4)
Skond l-Artikolu 4(1) tad-Direttiva 2002/72/KE kif inhi bħalissa, il-lista ta’ addittivi titqies li mhijiex waħda kompluta sakemm il-Kummissjoni tiddeċiedi, skond l-Artikolu 4a, li saret lista Komunitarja pożittiva ta’ addittivi awtorizzati.
(5)
Għal dawk l-addittivi li bħalissa huma permessi fl-Istati Membri, il-limitu ta’ żmien għat-tressiq ta’ informazzjoni għall-evalwazzjoni tas-sikurezza tagħhom mill-Awtorità Ewropea tas-Sikurezza Alimentari (minn hawn 'il quddiem “l-Awtorità”) bil-ħsieb li jiġu inklużi fil-lista Komunitarja, skada fil-31 ta’ Diċembru 2006. Għalhekk, id-data ta’ meta l-lista Komunitarja ta’ addittivi ssir lista pożittiva issa tista’ tiġi stabbilita. Jekk jitqies iż-żmien li l-Awtorità se teħtieġ biex tevalwa l-applikazzjonijiet validi kollha mressqa fil-ħin, din id-data għandha tkun Jannar 2010.
(6)
Jixraq ukoll li jiġi ċċarat ir-rwol tal-lista proviżorja msemmija fl-Artikolu 4a (4) u (5) tad-Direttiva 2002/72/KE kif inhi bħalissa u kif se tiġi aġġornata. Il-lista proviżorja fiha dawk l-addittivi li għalihom ngħatat l-informazzjoni meħtieġa fil-ħin u skond ir-rekwiżiti ta’ l-Awtorità, iżda fejn għadha ma ttieħdet ebda deċiżjoni dwar l-inklużjoni tagħhom fil-lista pożittiva.
(7)
Din il-lista proviżorja tagħti tagħrif lill-pubbliku dwar l-addittivi li qed jiġu evalwati fid-dawl ta’ l-inklużjoni possibbli tagħhom fil-lista Komunitarja ta’ addittivi. Billi mhuwiex possibbli jkun magħruf jekk l-evalwazzjonijiet għall-addittivi kollha inklużi fil-lista proviżorja humiex se jitlestew sad-data meta l-lista ta’ l-addittivi ssir lista pożittiva, għandu jkun possibbli li dawk l-addittivi jkomplu jiġu użati, skond il-liġi nazzjonali, sakemm titlesta l-evalwazzjoni tagħhom u tittieħed deċiżjoni dwar l-inklużjoni tagħhom fil-lista pożittiva ta’ additivi.
(8)
Meta addittiv inkluż fil-lista proviżorja jiddaħħal fil-lista Komunitarja ta’ addittivi jew meta jiġi deċiż li mhux se jiġi inkluż fil-lista Komunitarja, dak l-addittiv għandu jitneħħa mil-lista proviżorja ta’ addittivi.
(9)
Jekk matul l-eżami ta’ l-informazzjoni dwar addittiv inkluż fil-lista proviżorja, l-Awtorità titlob għal aktar informazzjoni, dak l-addittiv għandu jinżamm fil-lista proviżorja sakemm tittieħed deċiżjoni dwaru, kemm-il darba l-informazzjoni tintbagħat fil-limiti ta’ żmien speċifikati mill-Awtorità.
(10)
Fuq il-bażi ta’ informazzjoni ġdida marbuta ma’ l-evalwazzjonijiet tar-riskji ta’ monomeri u addittivi evalwati mill-Awtorità (3), ċerti addittivi aċċettati fil-livell nazzjonali kif ukoll monomeri u addittivi ġodda għandhom jiġu inklużi fil-listi Komunitarji rispettivi ta’ sustanzi awtorizzati. Għal sustanzi oħrajn, ir-restrizzjonijiet u/jew l-ispeċifikazzjonijiet diġà stabbiliti fil-livell Komunitarju għandhom jiġu emendati fuq il-bażi ta’ din l-informazzjoni ġdida. Għalhekk, l-Annessi II, III, IVa, V u VI tad-Direttiva 2002/72/KE għandhom jiġu emendati skond dan.
(11)
Id-Direttiva tal-Kummissjoni 2005/79/KE (4) introduċiet fil-lista ta’ l-addittivi l-addittiv bin-Numru ta’ Referenza 30340 u bl-isem 12-(Acetoxy)stearic acid, 2,3-bis(acetoxy)propyl ester u bin-numru CAS 330198-91-9. L-isem u n-numru CAS introdotti f’dik id-Direttiva jirriflettu biss il-komponent ewlieni ta’ l-applikazzjoni. Madankollu, l-opinjoni mogħtija mill-Awtorità tkopri t-taħlita ta’ sustanzi msemmija fl-applikazzjoni u mhux biss il-komponent ewlieni tiegħu. It-taħlita ta’ sustanzi issa hija rreġistrata fir-reġistru CAS bin-numru CAS 736150-63-3 u bl-isem Glycerides, castor-oil mono-, hydrogenated, acetates. Għal din ir-raġuni, issa jixraq li jinbidlu l-isem u n-numru CAS sabiex tiġi aġġornata l-awtorizzazzjoni lis-sustanzi kollha fit-taħlita. Billi jinbidel l-isem, se jingħata n-Numru ġdid ta’ Referenza 55910. Billi s-sustanza issa hija koperta bin-Numru ta’ Referenza 55910, in-Numru ta’ Referenza 30340 għandu jitħassar.
(12)
Bħala konsegwenza, id-Direttiva 2002/72/KE għandha tiġi aġġornata biex titqies l-informazzjoni l-ġdida marbuta ma’ l-evalwazzjoni tar-riskju ta’ sustanzi evalwati mill-Awtorità, biex tiġi stabbilita d-data meta l-lista ta’ addittivi ssir lista pożittiva u biex jiġi ċċarat ir-rwol tal-lista proviżorja ta’ additttivi.
(13)
Il-miżuri previsti f'din id-Direttiva huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
Id-Direttiva 2002/72/KE hija emendata kif ġej:
(1)
Fl-Artikolu 4, il-paragrafu 1 jinbidel b'dan li ġej:
“1. Lista Komunitarja ta’ addittivi li jistgħu jintużaw fil-manifattura ta’ materjali u oġġetti tal-plastik, flimkien mar-restrizzjonijiet u/jew speċifikazzjonijiet dwar l-użu tagħhom, hija stipulata fl-Anness III.
Sa l-31 ta’ Diċembru 2009, addittivi li mhux inklużi fil-lista Komunitarja ta’ addittivi jistgħu jkomplu jintużaw soġġetti għal-liġi nazzjonali.
Mill-1 ta’ Jannar 2010, dawk l-addittivi biss li jkunu inklużi fil-lista ta’ l-addittivi jistgħu jintużaw fil-manifattura tal-materjali u ta’ l-oġġetti tal-plastik (lista pożittiva).”
(2)
L-Artikolu 4a huwa emendat kif ġej:
(a)
Il-paragrafi 3 u 4 jinbidlu b'dan li ġej:
“3. Lista proviżorja ta’ addittivi li qed jiġu evalwati mill-Awtorità għandha tiġi ppubblikata mill-Kummissjoni sa mhux iktar tard mill-11 ta’ April 2008. Din għandha tinżamm aġġornata.
4. B’deroga mit-tielet subparagrafu ta’ l-Artikolu 4(1), l-addittivi li mhux inklużi fil-lista Komunitarja msemmija f’dak l-Artikolu jistgħu jkomplu jintużaw soġġetti għal-liġi nazzjonali wara l-1 ta’ Jannar 2010 sakemm jibqgħu inklużi fil-lista proviżorja.”
(b)
Jiżdied il-paragrafu 6 li ġej:
“6. Addittiv għandu jitneħħa mil-lista proviżorja:
(a)
meta jiġi inkluż fil-lista Komunitarja ta’ addittivi; jew
(b)
meta tittieħed deċiżjoni mill-Kummissjoni biex ma jiġix inkluż fil-lista Komunitarja ta’ addittivi; jew
(c)
jekk matul l-eżaminazzjoni ta’ l-informazzjoni, l-Awtorità titlob tagħrif addizzjonali u dak it-tagħrif ma jintbagħatx fil-limiti ta’ żmien speċifikati mill-Awtorità.”
(3)
L-Annessi II, III, IVa, V u VI jiġu emendati skond l-Annessi I, II, III, IV u V ta’ din id-Direttiva.
Artikolu 2
1. L-Istati Membri għandhom jadottaw u jippubblikaw sa mhux iktar tard mis-7 ta’ Marzu 2009, il-liġijiet, ir-regolamenti u d-dispożizzjonijiet amministrattivi meħtieġa għall-konformità ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew ikunu akkumpanjati b’referenza bħal din meta jiġu ppubblikati uffiċjalment. L-Istati Membri għandhom jistabbilixxu kif għandha ssir tali referenza.
Huma għandhom japplikaw dawk id-dispożizzjonijiet b'tali mod li:
(a)
jippermettu l-kummerċ u l-użu tal-materjali u l-oġġetti tal-plastik maħsuba biex jiġu f’kuntatt ma’ l-ikel u li jikkonformaw mad-Direttiva 2002/72/KE, kif emendata permezz ta’ din id-Direttiva, mis-7 ta’ Marzu 2009;
(b)
jipprojbixxu l-manifattura u l-importazzjoni fil-Komunità ta’ materjali u oġġetti tal-plastik maħsuba biex jiġu f’kuntatt ma’ l-ikel u li ma jikkonformawx mad-Direttiva 2002/72/KE, kif emendata permezz ta’ din id-Direttiva, mis-7 ta’ Marzu 2010.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussell, 6 ta’ Marzu 2008.